Document ID: 32011D0149

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Μαρτίου 2011
για τις ιστορικές εκπομπές των αεροπορικών μεταφορών σύμφωνα με το άρθρο 3γ παράγραφος 4 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας
[κοινοποιηθείσα υπό τον αριθμό Ε(2011) 1328]
(Κείμενο που παρουσιάζει ενδιαφέρον για τον ΕΟΧ)
(2011/149/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 3γ παράγραφος 4,
Εκτιμώντας τα ακόλουθα:
(1)
Στο άρθρο 3γ της οδηγίας 2003/87/ΕΚ καθορίζεται η συνολική ποσότητα δικαιωμάτων εκπομπής προς κατανομή σε φορείς εκμετάλλευσης αεροσκαφών. Η ποσότητα αυτή ορίζεται ως ποσοστό των ιστορικών εκπομπών των αεροπορικών μεταφορών. Στο άρθρο 3 στοιχείο ιθ) της οδηγίας 2003/87/ΕΚ οι ιστορικές εκπομπές των αεροπορικών μεταφορών ορίζονται ως ο αριθμητικός μέσος των ετήσιων εκπομπών κατά τα ημερολογιακά έτη 2004, 2005 και 2006 από αεροσκάφη που εκτελούσαν αεροπορικές δραστηριότητες του παραρτήματος I της εν λόγω οδηγίας. Σύμφωνα με το άρθρο 3γ παράγραφοι 2 και 3 της ίδιας οδηγίας, η συνολική ποσότητα δικαιωμάτων προς κατανομή σε φορείς εκμετάλλευσης αεροσκαφών πρέπει να υπολογίζεται με βάση τον ιστορικό αυτό μέσο όρο.
(2)
Ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol) βοήθησε την Επιτροπή, όπως προβλέπεται στο άρθρο 18β της οδηγίας 2003/87/ΕΚ. Ως βέλτιστα διαθέσιμα δεδομένα για τον υπολογισμό των ιστορικών εκπομπών θεωρήθηκαν τα πλήρη δεδομένα για την εναέρια κυκλοφορία που περιέχονται στις βάσεις δεδομένων του Eurocontrol και προέρχονται από την Κεντρική Υπηρεσία Τελών Διαδρομής (Central Route Charges Office/CRCO) και την Κεντρική Μονάδα Διαχείρισης της Ροής (Central Flow Management Unit/CFMU). Μεταξύ άλλων, οι εν λόγω βάσεις δεδομένων περιλαμβάνουν υπολογισμό του πραγματικού μήκους διαδρομής για κάθε μεμονωμένη πτήση. Στη συνέχεια, υπολογίστηκαν οι εκπομπές ανά πτήση με τις μεθόδους ANCAT 3 (Abatement of Nuisances Caused by Air Transport - Μείωση των οχλήσεων που προκαλούνται από τις αερομεταφορές) και CASE (Calculation of Emissions by Selective Equivalence - Υπολογισμός εκπομπών μέσω επιλεκτικής ισοδυναμίας). Η συγκεκριμένη προσέγγιση που υιοθετήθηκε για τον υπολογισμό των ιστορικών εκπομπών βελτιώθηκε περαιτέρω με τη χρήση στοιχείων για την πραγματική κατανάλωση καυσίμων, που διαβίβασε οικειοθελώς αντιπροσωπευτικός αριθμός φορέων εκμετάλλευσης αεροσκαφών και τα οποία συνέβαλαν στη βελτίωση της ακρίβειας της προσέγγισης μοντελοποίησης. Έγιναν πρόσθετοι υπολογισμοί για να συνεκτιμηθεί η κατανάλωση καυσίμου που συνδέεται με τη χρήση των βοηθητικών μονάδων ηλεκτρικής ισχύος (Auxiliary Power Unit/APU). Σύμφωνα με την προσέγγιση που υιοθετήθηκε, προσδιορίστηκε πρώτα η μέση κατανάλωση καυσίμου των APU για διάφορους τύπους αεροσκαφών. Στη συνέχεια, από τους επιμέρους συντελεστές εκπομπών για την κατανάλωση καυσίμου των APU υπολογίστηκαν με παρεκβολή οι συνολικές εκπομπές των APU. Προς τούτο εφαρμόστηκε μια διαδικασία στην οποία ελήφθησαν υπόψη το πραγματικό ποσοστό της κατανάλωσης καυσίμου για τις πτήσεις κάθε τύπου αεροσκαφών στο πλαίσιο του συστήματος εμπορίας εκπομπών της Ευρωπαϊκής Ένωσης και η χρήση επίγειων μονάδων ισχύος στους αερολιμένες. Οι εκπομπές που αντιστοιχούν στη συνολική κατανάλωση καυσίμου των APU η οποία προέκυψε συμπεριελήφθησαν στις ιστορικές εκπομπές των αεροπορικών μεταφορών για καθένα από τα έτη 2004, 2005 και 2006.
(3)
Οι ετήσιες εκπομπές, κατά το ημερολογιακό έτος 2004, από αεροσκάφη που εκτελούσαν αεροπορικές δραστηριότητες του παραρτήματος I της οδηγίας 2003/87/ΕΚ υπολογίστηκαν σε 209 123 585 τόνους CO2. Οι ετήσιες εκπομπές από τα εν λόγω αεροσκάφη κατά το ημερολογιακό έτος 2005 υπολογίστηκαν σε 220 703 342 τόνους CO2, ενώ οι αντίστοιχες εκπομπές κατά το ημερολογιακό έτος 2006 σε 228 602 103 τόνους CO2. Οι ιστορικές εκπομπές των αεροπορικών μεταφορών ανέρχονται επομένως σε 219 476 343 τόνους CO2, δεδομένου ότι ορίζονται ως ο αριθμητικός μέσος των εκπομπών κατά τα εν λόγω έτη.
(4)
Η Επιτροπή ζήτησε τη γνώμη της επιτροπής κλιματικών μεταβολών που έχει συσταθεί δυνάμει του άρθρου 9 της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 3γ παράγραφοι 1 και 2 της οδηγίας 2003/87/ΕΚ, οι ιστορικές εκπομπές των αεροπορικών μεταφορών καθορίζονται σε 219 476 343 τόνους CO2.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Μαρτίου 2011.

Labels: 8
20